《从天宁寺后望迷楼蜀冈一带遗址》
清代·陈维崧

秋原何淡沱，荒溪奔相互。清潭最明迥，丹嶂极修嫭。

我来驻精蓝，回飙已凝冱。手招出泽臞，目协沧洲趣。

影堂枕独冈，塔院背双树。丽瞩果不穷，流怀获所遇。

飒沓缭垣秋，窈窕寒塘暮。绕郭垣陂陀，攀萝匝狐兔。

缅思仁寿年，遗踪倏成故。忧来多颓基，乐往鲜完祚。

萧萧紫极宫，恻恻红颜墓。坐深暝翠沈，松花落如雨。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。